«Shanti Devi»

«Shanti Devi» (hindi: Fredens gudinne) var en skonnert som forfatteren Axel Jensen bodde i og eide sammen med sin indiske kone Pratibha frem til 1990.

Fartøyet ble bygget i 1905 ved Sjötorps Varv ved Vänern i Sverige, fikk først navnet «Zeus», men ble senere registrert i Gibraltar med navnet S/Y «Shanti Devi» under Jensens eierskap.

Etter at Jensen ble alvorlig syk ble skuta solgt og seilte noen år under norsk flagg til den uforklarlig sank utenfor Arendal i 2012.Artikkel i «Fedrelandsvennen» Flere forsøk på å berge fartøyet har mislyktes.

Skipet ble opprinnelig bygget som fraktskute og optimalt dimensjonert for ferdsel gjennom det svenske kanalsystemet, Göta kanal, og for seiling på Nordsjøen og Østersjøen.

Da «Shanti Devi» i 1984 seilte inn i Oslofjorden bestod besetningen av, i tillegg til eierne, kaptein Sven Kviman, lege Gun Sandahl, førstestyrmann Bengt Persson, matros Louise Sandahl, tømmermann Josef Horvat, kokk Poonam Rampal og maskinsjef/trubadur Robert E. Haraldsen (av Axel Jensen kalt «Merlin»).

I 1985 og 1986 var «Shanti Devi» hovedbasen for planlegging og administrasjon av Oslo Internasjonale Poesifestival under Jensens ledelse.

Kunstneren Pushwagner, som var nær venn av Jensen, har laget et litografi av «Shanti Devi» utenfor Akershus festning.

 Referanser 

Eksterne lenker
 Axel Jensens hjemmeside

Kategori:Norske skonnerter
Kategori:Skip fra 1905
Kategori:Skip bygget i Sverige
Kategori:Artikler i sjøfart-prosjektet